## Pravilnik o uvjetima kojima moraju udovoljavati pravne i fizičke osobe koje obavljaju dezinfekciju, dezinsekciju i deratizaciju kao mjeru za sprečavanje i suzbijanje zaraznih bolesti pučanstva

### NN 38/1998 (19.3.1998.), Pravilnik o uvjetima kojima moraju udovoljavati pravne i fizičke osobe koje obavljaju dezinfekciju, dezinsekciju i deratizaciju kao mjeru za sprečavanje i suzbijanje zaraznih bolesti pučanstva

# **MINISTARSTVO ZDRAVSTVA**

Na temelju članka 24. stavka 4. Zakona o zaštiti pučanstva od zaraznih
bolesti ("Narodne novine", br. 60/92., 26/93. i 29/94.), ministar zdravstva
donosi

## **PRAVILNIK**

### **O UVJETIMA KOJIMA MORAJU UDOVOLJAVATI PRAVNE I FIZIČKE OSOBE KOJE OBAVLJAJU DEZINFEKCIJU, DEZINSEKCIJU I DERATIZACIJU KAO MJERU ZA SPREČAVANJE I SUZBIJANJE ZARAZNIH BOLESTI PUČANSTVA**

I. OPĆE ODREDBE

Članak 1.

Ovim Pravilnikom utvrđuju se uvjeti u pogledu stručne spreme djelatnika,
tehničke opremljenosti i prostora te drugi uvjeti kojima moraju udovoljavati
zdravstvene ustanove i druge pravne osobe te osobe koje samostalno osobnim
radom obavljaju djelatnost dezinfekcije, dezinsekcije i deratizacije kao
opće mjere za sprečavanje i suzbijanje zaraznih bolesti (u daljnjem tekstu:
preventivna DDD).

Odredbama ovoga Pravilnika propisuju se i uvjeti u pogledu stručne spreme
djelatnika, tehničke opremljenosti, prostorija i drugih uvjeta kojima moraju
udovoljavati zdravstvene ustanove koje obavljaju djelatnost dezinfekcije,
dezinsekcije i deratizacije, kao mjeru za suzbijanje širenja zaraznih bolesti
(u daljnjem tekstu: protuepidemijska DDD).

II. PREVENTIVNA DEZINFEKCIJA, DEZINSEKCIJA I DERATIZACIJA

Članak 2.

Preventivnu dezinfekciju, dezinsekciju i deratizaciju mogu obavljati
zdravstvene ustanove i druge pravne osobe, te osobe koje samostalno osobnim
radom obavljaju djelatnost, ako za obavljanje te djelatnosti imaju odobrenje
ministra zdravstva.

Odobrenje za obavljanje preventivne dezinfekcije, dezinsekcije i deratizacije
koje uključuje uporabu otrova skupine I daje se osobama iz stavka 1. ovoga
članka na vrijeme od tri godine.

Odobrenje za obavljanje preventivne dezinfekcije, dezinsekcije i deratizacije
koje uključuje uporabu otrova iz grupe II i III daje se osobama iz stavka
1. ovoga članka na vrijeme od pet godina.

Članak 3.

Ako sanitarna inspekcija Ministarstva zdravstva u okviru svojih nadležnosti
utvrdi da zdravstvene ustanove i druge pravne osobe, te osobe koje samostalno
osobnim radom obavljaju djelatnost DDD, ne obavljaju mjeru dezinfekcije,
dezinsekcije i deratizacije u skladu s dobivenim odobrenjem, odobrenje
za obavljanje preventivne DDD oduzet će se i prije roka iz stavka 2. i
3. članka 2. ovoga Pravilnika.

Članak 4.

Osobe iz stavka 2. članka 2. ovoga Pravilnika moraju zapošljavati u
radnom odnosu s punim radnim vremenom:

- jednog doktora medicine,

- jednog sanitarnog inženjera,

- tri sanitarna tehničara.

Članak 5.

Osobe iz stavka 2. članka 2. ovoga Pravilnika moraju imati najmanje
sljedeću opremu:

*1. opremu za rad:*

- 2 topla zamagljivača kapaciteta 5 litara,

- 2 uređaja za hladno orošavanje - generator aerosola,

- 4 leđne motorne prskalice s dodacima za zaprašivanje i granuliranje,

- 4 tlačne prskalice kapaciteta 5 litara atestirane na pritisak od 3
bara,

- hladnjak,

- otvarači za HCN,

- opremu za kloriranje vode,

- komparator.

*2. zaštitnu opremu:*

- 2 izolacijska aparata,

- najmanje 1 zaštitna plinska maska po zaposelniku,

- filtere za maske za organske plinove, cijanovodik te sve plinove koji
se nalaze u skladištu ili se koriste u radu,

- uređaj za detekciju plinova sa dovoljnim brojem odgovarajućih indikatorskih
cjevčica za cijanovodik, metilbromid te sve ostale plinove koji se koriste
u radu,

- najmanje 5 polumaski s filterima za zaštitu od organskih para i čestica,

- za svaku samostalnu ekipu komplet prve pomoći s antidotima za sve
otrove s kojima se radi kao i osnovnim simptomatskim lijekovima, tlakomjerom,
stetoskopom te uputom za primjenu prve i medicinske pomoći u slučaju otrovanja,

- uređaj za primjenu kisika kroz najmanje 30 minuta, te gumene čizme,
gumene rukavice, zaštitni kombinezon, zaštitne naočale i pokrivalo za glavu
za sve zaposlenike.

Članak 6.

Osobe iz stavka 2. članka 2. ovoga Pravilnika moraju imati vlastiti
skladišni prostor usklađen s "Zakonom o prometu otrova" te:

1. prostoriju za skladištenje otrova površine najmanje 20 m˛,

2. prostoriju za čuvanje tehničke opreme i aparata za primjenu, površine
najmanje 16 m˛,

3. prostoriju za čuvanje zaštitne opreme, površine najmanje 12 m˛,

4. prostoriju za administrativno osoblje, površine najmanje 10 m˛,

5. poseban sanitarni čvor s tuš kabinom.

Članak 7.

Osobe iz stavka 3. članka 2. ovoga Pravilnika moraju upošljavati u radnom
odnosu s punim radnim vremenom:

- jednog doktora medicine ili diplomiranog sanitarnog inženjera ili
diplomiranog inženjera biologije, te

- dva sanitarna tehničara.

Članak 8.

Osobe iz stavka 3. članka 2. ovoga Pravilnika moraju imati najmanje
sljedeću opremu:

*1. Opremu za rad:*

- 1 topli zamagljivač kapaciteta 5 litara,

- 2 leđne motorne prskalice s dodacima za zaprašivanje i granuliranje,

- 1 aparat za hladno orošavanje - generator aerosola,

- 2 tlačne prskalice kapaciteta 5 litara atestirane na pritisak od 3
bara.

*2. zaštitnu opremu za svaku samostalnu terensku ekipu prema vrsti
posla koji obavlja:*

- najmanje 3 maske s filterima za zaštitu od organskih para i čestica,

- najmanje 3 polumaske s filterima za prašiva i aerosole,

- komplet prve pomoći s antidotima za sve otrove s kojima se radi, kao
osnovnim simptomatskim lijekovima, tlakomjerom i stetoskopom te uputom
za primjenu prve i medicinske pomoći u slučaju otrovanja, te gumene čizme,
gumene rukavice, zaštitni kombinezon, zaštitne naočale, pokrivalo za glavu
za sve zaposlenike.

Članak 9.

Osobe iz stavka 3. članka 2. ovoga Pravilnika moraju imati skladišni
prostor usklađen sa "Zakonom o prometu otrova" te prostorije za:

1. skladištenje otrova Skupine II,

2. čuvanje tehničke opreme, aparata za primjenu i ormara za zaštitnu
opremu,

3. administrativno osoblje,

4. poseban sanitarni čvor s tuš kabinom.

III. OBVEZATNA PROTUEPIDEMIJSKA DEZINFEKCIJA, DEZINSEKCIJA I
DERATIZACIJA

Članak 10.

Zdravstvene ustanove koje obavljaju djelatnost obvezatne protuepidemijske
DDD moraju zapošljavati u radnom odnosu na neodređeno vrijeme s punim radnim
vremenom doktora medicine specijalistu epidemiologije.

Glede tehničke opremljenosti i prostorija zdravstvene ustanove iz stavka
1. ovoga članka moraju udovoljavati uvjetima iz članka 5. i 6. odnosno
8. i 9. ovoga Pravilnika.

IV. DEZINFEKCIJA, DEZINSEKCIJA I DERATIZACIJA

Članak 11.

Za djelatnike koji obavljaju poslove dezinfekcije, dezinsekcije i deratizacije
obvezan je zdravstveni pregled prije početka i tijekom obavljanja tih poslova
sukladno posebnim propisima o zaštiti na radu.

Članak 12.

Neposredni izvršitelji obvezatne preventivne dezinfekcije, dezinsekcije
i deratizacije iz stavka 1. članka 2. obvezni su svakih 5 godina pohađati
i završiti tečaj iz DDD-a i asanacije koji provodi Hrvatski zavod za javno
zdravstvo prema određenom programu odobrenom od ministra zdravstva.

Članak 13.

Svaka pravna osoba i osoba koja samostalno osobnim radom obavlja djelatnost
DDD-a mora imati iskaznicu, izrađenu od tvrdog papira, dimenzija 105 ¤
70 mm, prema obrascu koji je sastavni dio ovoga Pravilnika (obrazac broj
1). Iskaznica osobe kojoj je odobrena uporaba otrova I, II i III grupe
označena je crvenom bojom, a iskaznica kojom je odobrena uporaba otrova
II i III grupe označena je zelenom bojom.

V. EVIDENCIJE

Članak 14.

Osobe iz stavka 2. članka 2. ovoga Pravilnika obvezne su o obavljenoj
dezinfekciji, dezinsekciji i deratizaciji voditi evidenciju.

Evidencija se vodi na evidencijskim karticama, prema obrascu koji je
sastavni dio ovoga pravilnika (obrazac broj 2).

Članak 15.

Zdravstvene ustanove i druge pravne osobe, te osobe koje samostalno
osobnim radom obavljaju djelatnost DDD-a obvezne su polugodišnje pismeno
izvješćivati nadležan zavod za javno zdravstvo županije, odnosno Zavod
za javno zdravstvo Grada Zagreba o obavljenim mjerama dezinfekcije, dezinsekcije
i deratizacije, te o vrstama i količinama utrošenih sredstava za dezinfekciju,
dezinsekciju i deratizaciju.

Zavod za javno zdravstvo županije odnosno Grada Zagreba o izvješću iz
stavka 1. ovoga članka podnosi izvješće Hrvatskom zavodu za javno zdravstvo.

Hrvatski zavod za javno zdravstvo obvezatno dostavlja godišnje pismeno
izvješće za sve županije i Grad Zagreb Sanitarnoj inspekciji Ministarstva
zdravstva.

VI. PRIJELAZNE I ZAVRŠNE ODREDBE

Članak 18.

Pravne i fizičke osobe koje obavljaju dezinfekciju, dezinsekciju i deratizaciju,
obvezne su se uskladiti s odredbama ovoga Pravilnika najkasnije u roku
90 dana od dana stupanja na snagu ovoga Pravilnika.

Članak 19.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/98-01/0030
Urbroj: 534-02-30-98-0001
Zagreb, 11. ožujka 1998.

Ministar
**prof. dr. sc. Andrija Hebrang**, v. r.

*Obrazac broj 1*

IME I PREZIME \_\_\_\_\_\_\_\_\_\_\_\_\_\_\_\_\_\_\_\_\_\_

JMBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MJESTO ROĐENJA  \_\_\_\_\_\_\_\_\_\_\_\_\_\_\_\_\_\_  fotografija

ZAPOSLEN KOD \_\_\_\_\_\_\_\_\_\_\_\_\_\_\_\_\_\_\_\_

(NAZIV I ADRESA) \_\_\_\_\_\_\_\_\_\_\_\_\_\_\_\_\_\_\_

OVLAŠTEN(A) JE ZA OBAVLJANJE DEZINFEKCIJE, DEZINSEKCIJE I DERATIZACIJE

SA GRUPOM OTROVA I, II i III

rješenjem Ministarstva zdravstva Republike Hrvatske klasa: \_\_\_\_\_\_\_\_\_\_\_\_ urbroj:
\_\_\_\_\_\_\_\_\_\_\_\_ od \_\_\_\_\_\_\_\_\_\_\_.

Datum izdavanja: \_\_\_\_\_\_\_\_\_\_\_\_\_\_\_\_\_

Vrijedi do: \_\_\_\_\_\_\_\_\_\_\_\_\_\_\_\_\_\_\_\_\_\_

                                                                      \_\_\_\_\_\_\_\_\_\_\_\_\_\_\_\_\_\_\_
                                                                           Ministar
zdravstva

*Obrazac broj 2*

EVIDENCIJSKA KARTICA O OBAVLJENOJ DEZINFEKCIJI, DEZINSEKCIJI
I DERATIZACIJI\*

1.   Dan, mjesec i godina kada je obavljena
      dezinfekcija, dezinsekcija, deratizacija ili
      fumigacija  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2.   Mjesto obavljanja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3.   Podaci o objektu, prostorijama, prostorima,
      površinama ili sredstvima, gdje je obavljena
     dezinfekcija, dezinsekcija, deratizacija ili
     fumigacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

4.  Vrsta obavljene dezinfekcije, dezinsekcije i
     deratizacije (preventivna ili protuepidemijska) \_\_\_\_\_\_\_\_\_\_\_
     \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Sredstvo, postotak otrova i količina kojim
    je obavljena dezinfekcija, dezinsekcija,
    deratizacija ili fumigacija  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                                          \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
                                                                               Potpis
odgovorne osobe

\* ispuniti za svaku djelatnost i svaki objekat posebno

Pravilnik, NN 38/1998-468
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)